
Sülysáp Nagyközség Önkormányzata Képviselő-testületének

2011. december 14-án tartandó munkaterv szerinti ülésére

11. napirendhez

Tárgy:
A köztisztviselőkkel szemben a 2012. évre meghatározandó teljesítménykövetelmények alapját képező célok meghatározása

Tisztelt Képviselő-testület!
A köztisztviselők jogállásáról szóló 1992. évi XXIII. törvény 34. §-a értelmében a képviselő-testületnek évente meg kell határoznia a köztisztviselőkkel szemben támasztandó teljesítménykövetelmények alapját képező kiemelt önkormányzati célokat.

A teljesítményértékelés lépései:

· a közigazgatási szerv kiemelt céljainak meghatározása. A helyi önkormányzat esetében a teljesítménykövetelmények alapját képező célokról a képviselő-testület dönt. (Ktv. 34. § (3) bek.)

· a köztisztviselők egyéni teljesítménykövetelményeinek meghatározása. A helyi önkormányzatnál a jegyző az önkormányzat által kijelölt célok és a köztisztviselő munkaköri leírásának alapján évente, előre, írásban meghatározza a köztisztviselő munkateljesítményének értékeléséhez szükséges teljesítménykövetelményeket. A jegyző esetében a polgármester állapítja meg a teljesítménykövetelményeket. (Ktv. 34. § (1), (4), (5), (6) bek.)

· a köztisztviselő teljesítményének értékelése. A köztisztviselő munkateljesítményét munkakörének és a közigazgatási szerv kiemelt céljainak figyelembevételével meghatározott teljesítménykövetelmények alapján a munkáltatói jogkör gyakorlója évente, legkésőbb a tárgyév végéig mérlegelési jogkörében eljárva írásban értékeli. A jegyző esetében a polgármester értékeli a teljesítményt, és az értékelésről tájékoztatja a képviselő-testületet. (Ktv. 34. § (1), (4), (6) bek.)
A teljesítményértékelés legfőbb célja, hogy a köztisztviselők szakmai munkájának színvonala emelkedjen, munkájukat az önkormányzati szándékkal összhangban végezzék, tevékenységük igazodjon az aktuális közigazgatási elvárásokhoz. A teljesítményértékelés megalapozza a köztisztviselők részére biztosítható magasabb anyagi elismerést, ugyanakkor a nem kielégítő teljesítményt nyújtó köztisztviselők illetményének csökkentésére is lehetőséget biztosít. Ezáltal a köztisztviselőket teljesítményük alapján anyagilag is meg lehet különböztetni.

A teljesítménykövetelmények alapját képező célok meghatározására vonatkozó javaslat elkészítésénél figyelembe vételre kerültek:

· az önkormányzat, a Polgármesteri Hivatal, a Képviselő-testület, a polgármester és a jegyző számára jogszabályokban meghatározott feladatok,
·  az önkormányzat által meghatározott kiemelt akcióprogramok, feladattervek,

· Sülysáp Nagyközség Önkormányzatának és Polgármesteri Hivatalának SZMSZ-e.

Kérem a javaslat szíves megtárgyalását és a döntés meghozatalát!
…/2011. (XII.14.) ÖKT határozati javaslat

Sülysáp Nagyközség Önkormányzatának Képviselő-testülete a köztisztviselőkkel szemben a 2012. évre támasztandó teljesítménykövetelmények alapját képező önkormányzati célokat a határozat melléklete szerint állapítja meg,
Határidő: 2011. december 31.
Felelős: Horinka László polgármester, Tóth Krisztina jegyző
Melléklet a …/2011. (XII.14.) ÖKT határozathoz
A köztisztviselőkkel szemben a 2012. évre támasztandó 
teljesítménykövetelmények alapját képező célok
I.  Átfogó célok

I.1. A Képviselő-testület és bizottságai működésével összefüggő feladatok, így a 2012. évi munkaterv szerint a Képviselő-testület elé kerülő előterjesztések szakmai előkészítése, az ülésekkel összefüggő adminisztratív és szervezési teendők ellátása, a Képviselő-testület döntéseinek végrehajtása, a végrehajtás ellenőrzése, jelentések készítése az Ötv. és az Önkormányzat és szervei SZMSZ-e alapján.

I.2. A helyi jogalkotás tekintetében az előkészítési tevékenység javítása.
I.3. A polgármesteri hivatal ügyintézésében a szolgáltatói jelleg további erősítése, és az ügyfélbarát igazgatás eszközeinek és módszereinek fokozottabb érvényesítése: az ügyintézési határidő további csökkentése, az ügyfelek teljes körű tájékoztatása és felvilágosítása, az ügyintézés törvényességi színvonalának emelése oly módon, hogy csökkenjen az eredményes jogorvoslatok száma, az ügyfelekkel való kapcsolattartás javítása, a lehetőségekhez képest az eljárások egyszerűsítése, a szervezeti egységek közötti kommunikáció javítása az ügyfelek tehermentesítése céljából, az ügyfélszolgálati szolgáltatás továbbfejlesztése. 
I.4. Az önkormányzat folyamatos fizetőképességének biztosítása. A pénzügyi folyamatok kézbentartásával az esedékes fizetési kötelezettségek határidőben történő teljesítése, az intézmények finanszírozási terv szerinti pénzellátása. A kontrolling tevékenység továbbfejlesztése. 
I.5. A polgármester önkormányzati és államigazgatási hatáskörei és feladatai ellátásával kapcsolatos előkészítő munka elvégzése, így különösen: a döntések szakmai és adminisztratív előkészítése. A polgármester hatáskörébe tartozó munkáltatói döntések, a vagyongazdálkodással, a költségvetéssel stb. összefüggő önkormányzati rendeletekben megállapított polgármesteri hatáskörrel összefüggő intézkedések, döntések előkészítése. A polgármester (és az alpolgármester) adminisztrációjának és ügyfélforgalmának biztosítása.
I.6. A hivatal feladata a 2012. évi költségvetésben meghatározott fejlesztések, beruházások, felújítások lebonyolítása. Fejlesztések, beruházások közül a P+R Szőlősnyaraló, az Ipari Park kialakítása, a piac rendezése, a csatornahálózat kiépítése fontos és meghatározó feladatokat ró a hivatal dolgozóira.

I.7. Kapcsolattartás a Tápió-vidéki Többcélú Kistérségi Társulással és egyéb társintézményekkel, társhatóságokkal.
I.8. A belső ellenőrzés javaslatainak végrehatása, tapasztalatainak hasznosítása. 

I.9. Kapcsolattartás a civil szervezetekkel és a sajtóval, a lakosság rendszeres és pontos tájékoztatása. 

I.10. A jogszabályi változások elsajátítása, a gyakorlatban történő alkalmazása, a szakmai tudás fejlesztése a köztisztviselőkkel szemben olyan elvárás, melyeket a vezetőknek ellenőrizni kell. A köztisztviselők kötelező és önkéntes továbbképzését szervezni kell.
I.11. Az e-közigazgatási alkalmazások lehetőség szerinti egyre tágabb körű bevezetése.   
II.  Ágazati célok
II.1. Pénzügyi területen:

· Az önkormányzat költségvetési javaslatának a zavartalan feladatellátás feltételeinek biztosítását szem előtt tartó összeállítása. 
· A költségvetési rendelet előírásainak megvalósítása, a tervezett bevételek teljesítése, lehetőség szerinti túlteljesítése, a kiadások előirányzatai betartása, a hatékony, takarékos és jogszerű gazdálkodás.
II.2. Beruházási területen:

· Kiemelt figyelmet kell fordítani a gazdasági programban, a település-fejlesztési koncepcióban és az éves költségvetésben, a képviselő-testület döntéseiben meghatározott beruházások, projektek szakmai előkészítésére, azok pályázati forrásainak feltárására, a pályázatok előkészítésére, koordinálásra. Fontos az intézményi pályázatok előkészítésének szakmai segítése, a pályázati célok megvalósulásának folyamatos figyelemmel kísérése, a pályázati pénzekkel összefüggő számviteli feladatok ellátása. 

II.3. Építéshatósági, környezetvédelmi, településüzemeltetési területen:

· Feltárni és megelőzni a szabálytalan és településkép-romboló építéseket, kiszűrni a szakszerűtlen kivitelezéseket.

· A rendelkezésre álló önkormányzati hatósági, valamint egyéb eszközökkel (beruházások, fejlesztések, stb.) a település környezeti állapotának javítását elősegíteni, a lakosság egészséges életkörülményeinek környezeti feltételeit biztosítani.

· A lakosság folyamatos tájékoztatása az aktuális környezeti információkról. Tudatformáló, felvilágosító tevékenység kifejtése.

· A Képviselő-testület által elfogadott intézkedési tervekben foglaltak folyamatos végrehajtása.

· Feltárni és megelőzni a szabálytalan, engedély nélküli közterületi bontásokat, illegális közúti jelzések kihelyezését és a szakszerűtlen közterületi helyreállítások kivitelezését.
· A település környezetvédelmi programjában szereplő környezet- és természetvédelmi feladatok megvalósítása.
II.4. Intézményrendszer területén:
· Az iskolák tervezési, oktatási, szolgáltatási tevékenységének összehangolása.
· Az oktatási és egyéb önkormányzati intézményekkel való kapcsolattartás erősítése, a kommunikáció és az együttműködés fejlesztése. Rendszeres kapcsolattartás az intézmények vezetőivel.
· Közreműködés az intézményi feladatellátásokban, a fenntartói feladatokban. A képviselő-testületi döntések végrehajtásának figyelemmel kísérése az intézmények munkájában.
· Az intézmények szakszerű működésének ellenőrzése.

· A Nemzeti Köznevelési Törvényben és a kapcsolódó Törvényekben megjelenő intézményátadások előkészítése.
II.5. Kereskedelem, szabálysértés területén:

· A szabálysértési ügyekben a végrehajtási eljárások eredményességének fokozása a megelőzés, a visszatartó erő növelése érdekében; szigorúbb bírságolási gyakorlat a közterületek rendje elleni jogsértések elkövetőivel szemben.

· Kereskedelmi hatósági ellenőrzési tevékenység fokozása.

II.6. Szociális, egészségügyi területen:

· A szociális és egészségügyi tevékenységhez kötődő ellátási szerződésben foglaltak évente legalább egyszeri ellenőrzése.
· Az intézmények szakszerű működésének ellenőrzése.

· A Gólyahír Bölcsőde szakmai munkájának felügyelete, munkájuk segítése.
II.7. Adóhatósági területen:

· A helyi adóbeszedés hatékonyságának javításával az önkormányzat bevételeinek növelése.

· A lakosság adófizetési moráljának javítása folyamatos tájékoztatás és ellenőrzés útján.

· Az adóellenőrzések fokozása az adózatlan adótárgyak felderítésénél.

Sülysáp, 2011. december 8.


Horinka László sk. 

